**Bygningskultur Foreningen i Lyngby-Taarbæk**

Maj 2019

**Udtalelse om Forslag til tillæg nr. 4 til Spildevandsplan 2014-2018 gældende for Dyrehavegårds jorder og tracéet langs Helsingørmotorvejen.**

Efter oplysninger i Det Grønne Område fik vi den opfattelse, at arealreservationerne på boldbanen og i Lundtofte Landsby udgik af forslaget, hvilket vi konstaterede med stor tilfredshed. Men vi kan nu på kommunens hjemmeside se, at Teknik- og Miljøudvalget ønsker at se høringssvar for arealreservationer både på boldbanerne og i hestefolden på Lyngbygårdsvej.

Bygningskultur Forening i Lyngby-Taarbæk mener, at regn- og spildevand bør behandles der, hvor problemerne opstår, dvs. i dette tilfælde i Tracéet og ikke i rekreative arealer. Vi kan derfor anbefale, at der findes andre løsninger.

For så vidt angår placering i Lundtofte Landsby er det foreningens opfattelse, at projektet – især hvis det placeres tæt inden for bebyggelsen - vil være ødelæggende for det specielle kulturmiljø, som landsbyen udgør.

For så vidt angår hestefolden mener foreningen, at der bør hæges om de små grønne områder, der findes i de enkelte bydele i kommunen, herunder i Lundtofte, lige uden for Lundtofteparken.

Hvis det alligevel skulle blive nødvendigt, skal vi meget kraftigt henstille, at arbejderne udføres, så arealet kan fungere som rekreativt anlæg til glæde for borgerne, dvs. at der ikke placeres betonbeholdere el. lign. som det fremgår af billedmaterialet til Teknik- og Miljøudvalget.

Foreningen går ud fra, at der udarbejdes lokalplan forud for iværksættelse af eventuelle projekter.

Venlig hilsen

Bente Kjøller

Formand